
	1.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Piedāvājam papildināt anotācijas 1.3. apakšsadaļu "Pašreizējā situācija" ar informāciju par to, kā pēc zemes vienību sadales juridiski un faktiski tiek nodrošināta piekļuve zemes vienībai ar kadastra apzīmējumu 0100 020 0027 un uz tās esošajai transformatoru apakšstacijai, īpaši ņemot vērā paredzēto blakus esošās zemes vienības ar kadastra apzīmējumu 0100 020 0026 atsavināšanu.
Atbilstoši Zemes pārvaldības likuma 7. panta pirmajai daļai jaunveidojamam zemesgabalam nodrošināma piekļuve no valsts vai pašvaldības ceļa vai ielas, bet, ja tas nav iespējams, pa servitūta ceļu pēc servitūta nodibināšanas. No zemes robežu plāna un anotācijas šobrīd nevar konkrēti izsecināt uz kāda tiesiskā pamata piekļuve minētajai zemes vienībai un objektam tiek nodrošināta.
Arī anotācijas 1.3. sadaļā turpmāk norādīts, ka zemesgrāmatā atzīmes veidā izdarītais ieraksts par piebraukšanai noteiktu ceļa servitūtu pats par sevi neapliecina ceļa servitūta nodibināšanu. Līdz ar to piedāvājam precizēt vai tiek nodrošināta pieeja un kādā veidā tā tiek nodrošināta.

	Priekšlikums
Piedāvājam precizēt 1.3. apakšsadaļas "Pašreizējā situācija" beigās ietverto atsauci uz likuma "Par zemes reformu Latvijas Republikas pilsētās" 20. pantu. 20. pants nosaka darījumu subjektus, proti, personas, kuras var iegūt zemi īpašumā, nevis ierobežojumus darījumiem ar zemes īpašumiem. Savukārt minētā likuma 21. pants regulē ierobežojumus darījumiem ar zemes īpašumiem, kas piemērojami likuma 20. panta otrajā daļā norādītajām personām.
Tāpat iepriekšējā teikumā jau ir atsauce uz Atsavināšanas likuma 44. pantu, kas nosaka, ka publiskas personas zemi var iegūt personas, kuras saskaņā ar likumu var būt zemes īpašuma tiesību subjekti. Tāpēc par iespējamā ieguvēja atbilstību zemes īpašuma tiesību subjekta statusam jau ir aptverts, bet nākamajā teikumā būtu korektāk norādīt tieši uz piemērojamajiem ierobežojumiem, atsaucoties uz likuma "Par zemes reformu Latvijas Republikas pilsētās" 21. pantu.

Saskaņā ar Atsavināšanas likuma 44. panta pirmo un otro daļu publiskas personas zemi var iegūt īpašumā personas, kas saskaņā ar likumu var būt zemes īpašuma tiesību subjekti. Ievērojot minēto, rīkojuma projektā minētā nekustamā īpašuma ieguvējiem jāatbilst likuma "Par zemes reformu Latvijas Republikas pilsētās" 21. pantā minētajiem ierobežojumiem darījumiem ar zemes īpašumiem.

